b'\n_START_ARTICLE_\nPuerto Hambre\n_START_PARAGRAPH_\nPuerto Hambre je spodletela \xc5\xa1panska kolonija ob obali Magellanovega preliva, pribli\xc5\xbeno 58 km ju\xc5\xbeno od dana\xc5\xa1njega Punta Arenasa na jugu \xc4\x8cila. Danes velja ze geometri\xc4\x8dno sredi\xc5\xa1\xc4\x8de dr\xc5\xbeave, \xc4\x8de se upo\xc5\xa1teva \xc5\xa1e \xc4\x8dilenski zahtevek po Antarktiki (\xc4\x8cilenski antarkti\xc4\x8dni teritorij)_NEWLINE_V za\xc4\x8detku leta 1584 je Pedro Sarmiento de Gamboa ob obali Magellanovega preliva ustanovil dve postojanki s po 300 mo\xc5\xbemi, ki naj bi piratom prepre\xc4\x8devali pre\xc4\x8dkanje o\xc5\xbeine. Ena je bila 11. februarja ustanovljena Nombre de Jes\xc3\xbas (\xc2\xbbJezusovo ime\xc2\xab) ob vzhodnem koncu o\xc5\xbeine v Atlantski ocean, druga, ustanovljena 25. marca, pa Rey Don Felipe, ki je le\xc5\xbeala zahodneje na polotoku Brunswick ob zalivu Bah\xc3\xada Buena. Gamboa je nato od\xc5\xa1el v Rio de Janeiro. Od tam je poslal ve\xc4\x8d ladij z zalogami, ki pa zaradi viharjev niso nikoli pri\xc5\xa1le do cilja. Med vra\xc4\x8danjem v Panijo so Gamboo zajeli Angle\xc5\xbei, tako da so kolonisti ostali povsem odrezani od sveta. V tem \xc4\x8dasu je ve\xc4\x8dina mo\xc5\xbe zaradi negostoljubnih razmer in pomanjkanja vegetacije zmrznila ali umrla od lakote. Januarja 1587 je v koloniji prispel angle\xc5\xa1ki pirat Thomas Cavendish. V Nombre de Jes\xc3\xbas je na\xc5\xa1el 18 sestradanih pre\xc5\xbeivelih \xc5\xa0pancev. Le edenn izmed njih, Tom\xc3\xa9 Hern\xc3\xa1ndez, je zaupal Cavendishu in od\xc5\xa1el z njim, preostali so raje ostali in umrli od lakote. V Rey Don Felipe je Cavendish na\xc5\xa1el le \xc5\xa1e ru\xc5\xa1evine in trupla, zato je kraj preimenoval v Port Famine (\xc2\xbbpristani\xc5\xa1\xc4\x8de lakote\xc2\xab), kar je kasneje pre\xc5\xa1lo v \xc5\xa1panski Puerto Hambre oz. Puerto del Hambre, ki sta uveljavljeni dandanes. Neuspeh Gamboovih kolonij je za ve\xc4\x8d kot dve stoletji zaustavil evropske poskuse naselitve ju\xc5\xbene Patagonije._NEWLINE_Port Famine je nato postal opori\xc5\xa1\xc4\x8de britanske Kraljeve mornarice. Med prvo odpravo ladje HMS Beagle, ki je raziskovala hidrografijo Patagonije in Ognjene zemlje, je njen kapitan Pringle Stokes, ki je bolehal za globoko depresijo prispel v Port Famine, se za 14 dni zaklenil v svojo kabino, nato pa se je 2. avgusta 1828 ustrelil. Pokopali so ga na angle\xc5\xa1kem pokopali\xc5\xa1\xc4\x8du, nato pa je ladja odplula v Rio de Janeiro, kjer so poveljstvo poverili Robertu FitzRoyu. Ta je ladji poveljeval tudi med drugo odpravo med letoma 1832 in 1834 in takrat se je ladja, na katere krovu je bil tudi Charles Darwin, ve\xc4\x8dkrat ustavila v bazi Port Famine._NEWLINE_2. maja 1843 je pristani\xc5\xa1\xc4\x8de Puerta Hambre dosegla skupina prvih 20 nem\xc5\xa1kih priseljencev. Istega leta je Juan Williams Rebolledo 2 km od tod postavil trdnjavo Fuerte Bulnes in tako dejansko udejanil \xc4\x8dilenski zahtevek po celotnem Magellanovem prelivu._NEWLINE_1. februarja 1968 so Puerto Hambre razglasili za narodni spomenik.'